*Grundejerforeningen ”Christiansgaarden”* Den 6. juli 2020

*Natskyggevej*

*Nødebohuse3390 Hundested*

**Referat af**

**Grundejerforeningen Christiansgaardens ordinære generalforsamling**

**Lørdag den 27. juni 2020**

**Afholdt på Natskyggevej 8**

Tilstede var:

Pernille (1), Andreas (3), Sofie (6), Kirsten (8), Bernt og Ester (9), Torben Frank (11), Solveig (12), Erik (13), Tom (14), Anette (15), Nanna (16), Niels (17), Erik (19), EllenMargrethe og Peter (20), Niels (27)

På bestyrelsens vegne bød kasserer Kirsten Bastholm (nr. 8) velkommen og konstaterede, at Generalforsamlingen var lovligt indkaldt samt afholdt inden udgangen af 2. kvartal jf. foreningens vedtægter, og dermed beslutningsdygtig.

Nedenstående dagsorden blev behandlet:

1. Beretning om foreningens virksomhed i det forløbne år.
2. Fremlæggelse af det reviderede regnskab og meddelelse af decharge.
3. Valg af bestyrelsesmedlemmer.
4. Valg af revisor.
5. Fastsættelse af kontingent for det kommende år.
6. Forslag fra medlemmer og bestyrelsen.
7. Eventuelt

Ad pkt. 1.:  Vedlagt indkaldelsen var en skriftlig redegørelse for perioden 2019-2020. De to primære begivenheder i løbet af året var arbejdsweekend og loppemarked, som begge blev afholdt med succes. Der var stemning for at gøre Pinselørdag til den årligt tilbagevendende loppemarkedsdag. Det blev desuden meddelt, at bestyrelsen har brugt indeværende periode på at konstituere sig med Kirsten Bastholm (8) som kasserer og Andreas Graae (3) som formand – og der blev opfordret til, at henvendelser kan ske via e-mail: mail@natskyggevej.com. Beretningen blev vedtaget.

Ad pkt. 2.: Regnskabet var udsendt sammen med indkaldelsen. Kassereren oplyste, at der er modtaget kontingent fra alle grundejere samt om et udestående i regnskabet, som er opkrævet (i forhold til tilskud til kystsikring af de parceller, der også har adgang til trappen), men endnu ikke indbetalt. Regnskabet er godkendt af tidligere revisor, Flemming, som netop er fraflyttet, hvorfor en ny revisor skal udpeges (se pkt. 4). Regnskabet blev vedtaget.

Ad pkt. 3.: Valg af bestyrelsesmedlemmer: På genvalg var Kirsten Bastholm (8), Tom Wiese (14), Andreas Graae (3), Michael Nakel (18). Alle fire modtog genvalg, og der var ikke nogen nye, som meldte sig.

Ad pkt. 4.: Da tidligere revisor, Flemming, er fraflyttet, skulle der vælges ny revisor. Torben Frank (11) stillede op og blev valgt.

Ad pkt. 5.: Bestyrelsen havde stillet forslag om, at fastholde kontingentet på 500 kr. årligt. Forslaget blev vedtaget og kontingentet dermed fastsat til 500,-/år.

Ad pkt. 6.: Der var indkommet to forslag fra medlemmer af foreningen:

6 a: Indkøb af hjertestarter. Emnet blev drøftet på sidste generalforsamling og bestyrelsen har undersøgt priserne på flere modeller. Særskilt materiale om emnet (ved Michael Nakel, nr. 18) var udsendt forud for generalforsamlingen. Der var flertal for, at bestyrelsen går videre med projektet – ved i første omgang at ansøge om hjertestarter (inkl. opstartspakke) gennem TRYG.

6 b: Forslag om indkøb af et party-telt fra Niels og Lotte: ”*Teltet kunne anvendes ved en årlig sommerfest (som hermed søges genoplivet), og beboerne kunne endvidere låne det på skift ved behov, når de skal have stor fest i haven. Forslag om et telt på 5\*10 m; pris ca. 5.000 kr. Vi kan opbevare og administrere udlån af teltet*.” Pga. den nuværende situation med COVID-19 blev det besluttet, at udskyde beslutningen om køb af et sådant party-telt til næste forår ved generalforsamlingen 2021.

Ad pkt. 7: Eventuelt:

* Arbejdsweekend. I sommeren 2019 blev der afholdt en arbejdsweekend, men pga. situationen med COVID-19 stillede bestyrelsen som forslag at mødes ad hoc i mindre ’task forces’: Torben og Niels kalder et par stykker sammen (evt. via mail@natskyggevej.com) til gennemgang af brønde, og Erik tager ansvar for at efterspænde trappen.
* Vejen. Der var bred stemning for at fastholde den nuværende ordning med løbende vedligeholdelse af vejen i form af opfyldning af huller med grus. Der blev desuden opfordret til at køre meget langsomt ned ad vejen (max 15 km/t).
* Kirsten Bastholm nævnte muligheden for at undersøge muligheden for at få tilskud til at etablere bredbånd via Bredbåndspuljen, men der var ikke umiddelbart stemning for at gå videre med en nærmere undersøgelse af den idé.
* Vejbredden: Det blev besluttet, at alle grundejere vil kigge samvittighedsfuldt på, om deres hække bør beskæres, så vejen kan blive otte meter bred alle steder.
* Der var et spørgsmål til foreningens hjemmeside samt informations- og kommunikationskanaler. Der er stemning for at bevare den nuværende platform, hvor al relevant materiale løbende lægges ud på [www.natskyggevej.com](http://www.natskyggevej.com) og hvor bestyrelsen kan kommunikere via den officielle mailadresse: mail@natskyggevej.com
* Bestyrelsen nævnte muligheden for at etablere en bestyrelsesansvarsforsikring, hvilket blev debatteret, da ikke alle kunne se nødvendigheden i at have en sådan – mens der dog var bred forståelse for og opbakning til at sikre, at ingen bestyrelsesmedlemmer skal kunne risikere at holdes personligt økonomisk ansvarlige for beslutninger eller fejl. Bestyrelsen vil derfor undersøge, hvorvidt foreningens vedtægter allerede tager højde for dette.